10. देश में 2017-18 में आयकर संग्रह 10.03 लाख करोड़ रुपए के रिकार्ड स्तर पर रहा। इस दौरान 1.31 करोड़ अधिक रिटर्न भरे गए। पूर्वी क्षेत्र के आयकर प्रशासकों के दो दिवसीय सम्मेलन को संबोधित करते हुए सीबीडीटी की सदस्य शबरी भटसाली ने कहा कि 2017-18 में 6.92 करोड़ आईटी रिटर्न भरे गये जो इससे पूर्व वित्त वर्ष की तुलना में 1.31 करोड़ अधिक है। इससे पहले वित्त वर्ष 2016-17 में 5.61 करोड़ रिटर्न भरे गए थे।उन्होंने कहा कि आयकर विभाग से 2017-18 के दौरान 1.06 करोड़ नए करदाता जुड़े और चालू वित्त वर्ष में 1.25 करोड़ नए करदाता जोड़ने का लक्ष्य है। पूर्वोत्तर क्षेत्र में यह संख्या 1.89 लाख थी। आयकर विभाग के प्रधान मुख्य आयुक्त (पूर्वोत्तर क्षेत्र) एल सी जोशी राणे ने कहा कि 2017-18 के दौरान क्षेत्र से 7,097 करोड़ रुपए का कर वसूला गया। उन्होंने कहा कि यह पिछले वित्त वर्ष में संग्रह किए गए 6,082 करोड़ रुपए के मुकाबले 16.7 प्रतिशत अधिक है। राणे ने कहा कि 2018-19 के लिए क्षेत्र के लिए 8,357 करोड़ रुपए का लक्ष्य रखा गया है। यह पिछले वित्त वर्ष के मुकाबले 17.75 प्रतिशत अधिक है। उन्होंने कहा कि कर विभाग लक्ष्य के अनुसार कर संग्रह हासिल करने, करदाताओं का आधार बढ़ाने तथा बेहतर सेवाएं देने को लेकर प्रतिबद्ध है। पूर्वोत्तर क्षेत्र में 29 केंद्रों में 22 में आयकर सेवा केंद्र खोले जा चुके हैं।